EURÓPSKA KOMISIA V Bruseli25. 4. 2016 JOIN(2016) 10 final SPOLOČNÁ SPRÁVA EURÓPSKEMU PARLAMENTU A RADE

OSOBITNÁ ADMINISTRATÍVNA OBLASŤ HONGKONG: VÝROČNÁ SPRÁVA ZA ROK 2015



SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Hongkong: Výročná správa za rok 2015 Zhrnutie Od odovzdania Hongkongu Čínskej ľudovej republike (ČĽR) v roku 1997 Európska únia a jej členské štáty pozorne sledujú politický a hospodársky vývoj v osobitnej administratívnej oblasti (OAO) Hongkong podľa zásady „jedna krajina, dva systémy“. V súlade so záväzkom voči Európskemu parlamentu prijatým v roku 1997 sa vydáva výročná správa o vývoji v OAO Hongkong. Táto osemnásta správa sa týka diania v roku 2015. EÚ podporuje politiku „jednej Číny“ a zásadu „jedna krajina, dva systémy“ a jej vykonávanie. Rok 2015 bol z hľadiska OAO Hongkong a fungovania zásady „jedna krajina, dva systémy“ politicky náročný. Dňa 18. júna legislatívna rada zamietla návrh vlády týkajúci sa zavedenia všeobecného volebného práva na voľbu predsedu výkonnej rady po roku 2017. Hlasovaním proti návrhu sa ukončil proces volebnej reformy, ktorý trval takmer 18 mesiacov. V rámci neho sa uskutočnili polarizované diskusie a koncom roka 2014 masové protesty za väčšiu úroveň demokracie vo voľbách, ako pripúšťa rozhodnutie stáleho výboru Národného ľudového kongresu z augusta 2014. EÚ vyjadruje poľutovanie nad tým, že sa hlavným aktérom procesu volebnej reformy nepodarilo dosiahnuť kompromis. Keďže má Únia záujem na budúcnosti Hongkongu, v súlade so základným zákonom podporuje OAO Hongkong a orgány ústrednej vlády prostredníctvom konštruktívneho dialógu v obnovení reformy volebného systému a dosiahnutí dohody o volebnom systéme, ktorý je demokratický, spravodlivý, otvorený a transparentný. Všeobecné volebné právo by vláde prinieslo väčšiu podporu verejnosti a legitimitu pri dosahovaní hospodárskych cieľov a riešení spoločenských problémov, ako sú sociálno-ekonomické a generačné rozdiely v hongkonskej spoločnosti. Vážne pochybnosti o fungovaní zásady „jedna krajina, dva systémy“ vyvolalo koncom roka 2015 zmiznutie piatich osôb (z ktorých dve majú občianstvo EÚ) spojených s hongkonským vydavateľstvom a kníhkupectvom, ktoré je známe vydávaním a predajom materiálov kritizujúcich ústrednú vládu. Okolnosti zmiznutia osôb sú podozrivé. Piata osoba, ktorá zmizla z územia OAO Hongkong, bola pravdepodobne obeťou únosu. EÚ sa domnieva, že prípad zmiznutia piatich vydavateľov predstavuje najzávažnejšiu výzvu pre základný zákon Hongkongu a zásadu „jedna krajina, dva systémy“ od odovzdania Hongkongu Čínskej ľudovej republike v roku 1997. Prípad vyvoláva vážne obavy týkajúce sa dodržiavania ľudských práv a základných slobôd a uplatňovania trestného práva ČĽR na činy, ktoré nie sú trestné podľa hongkonského práva. Zároveň má potenciálne trvalé dôsledky na zásadu právneho štátu Hongkongu a mohol by negatívne ovplyvniť postavenie Hongkongu ako medzinárodného obchodného centra. EÚ vyzýva ústrednú vládu, aby plne rešpektovala ústavné usporiadanie OAO Hongkong v rámci ČĽR a obnovila dôveru obyvateľov Hongkongu, ako aj medzinárodného spoločenstva, v základný zákon a zásadu „jedna krajina, dva systémy“. Pokiaľ ide o ostatné aspekty zásady „jedna krajina, dva systémy“, tieto v roku 2015 v Hongkongu naďalej fungovali dobre. Súdnictvo aj ďalej prejavovalo svoju nezávislosť a dôsledné dodržiavanie riadnych procesov. Zásada právneho štátu ostala hlavným princípom vlády, hospodárskych subjektov a širokej verejnosti. Protikorupčné opatrenia boli naďalej silné, čo dokazuje aj riadny proces odsúdenia bývalého predsedu výkonnej rady a pozitívne ukazovatele dobrej správy vecí verejných. Sloboda prejavu a sloboda prístupu k informáciám sa vo všeobecnosti dodržiavajú. Negatívny trend však možno pozorovať v oblasti slobody tlače a plurality v dôsledku opatrnosti a autocenzúry pri podávaní správ o vývoji na poli domácej a zahraničnej politiky ČĽR. Očakáva sa, že zmiznutie piatich vydavateľov povedie k zhoršeniu tohto trendu. Akademická sloboda sa aj naďalej do značnej miery dodržiava, avšak inštitucionálnu autonómiu univerzít ohrozuje vymenovanie prorežimných kandidátov do univerzitných rád. Hospodársky systém voľného trhu fungoval efektívne a Hongkong bol aj naďalej konkurencieschopným medzinárodným obchodným centrom a najvýznamnejším svetovým centrom na obchodovanie s pevninovou Čínou. Zásada právneho štátu, transparentný regulačný rámec, veľmi nízka úroveň korupcie a kriminality, ako aj účinná verejná správa a nezávislé súdnictvo prispeli k zachovaniu a podpore priaznivého investičného prostredia, ktoré tvorí jadro úspechu Hongkongu. Zachovanie týchto prvkov je nevyhnutné pre konkurencieschopnosť Hongkongu, ako je aj prijatie nových právnych predpisov o autorskom práve, automatická výmena daňových informácií a vykonávanie nariadenia o hospodárskej súťaži. Opatrenia v oblasti klímy je potrebné posilniť za účelom dosiahnutia cieľov nízkouhlíkového hospodárstva v súlade s výsledkami dosiahnutými na COP21. Politický vývoj Volebná reforma týkajúca sa voľby predsedu výkonnej rady, ktorú začala vláda OAO Hongkong v roku 2014, sa ukončila v júni 2015. Reforma zahŕňala dve verejné konzultácie a rámcové rozhodnutie Stáleho výboru Národného ľudového kongresu (NĽK) a vyznačovala sa rozsiahlymi pouličnými protestami kampane hnutia Occupy, ktoré trvali 79 dní. V súlade s rámcom stanoveným Stálym výborom NĽK predložila vláda OAO legislatívnej rade návrh volebného systému so všeobecným volebným právom pre maximálne troch kandidátov, ktorých vyberie menovací výbor. Prodemokratické skupiny návrh ako ponuku „falošnej demokracie“ odmietli, najmä z dôvodu, že menovací výbor, ktorého členovia sú z veľkej časti prorežimne orientovaní, by vylúčili možnosť kandidatúry pandemokratických kandidátov. Výsledky prieskumov verejnej mienky boli rôzne, pričom nikdy nepoukázali na jednoznačné priaznivé stanovisko širokej verejnosti. Snahy vlády o získanie potrebného počtu prodemokratických členov legislatívnej rady, ktorí by podporili návrh, boli neúspešné. Preto blokujúca menšina prodemokratických poslancov v búrlivom hlasovaní 18. júna prehlasovala prijatie vládneho balíka reformy volebného systému. EÚ vyjadruje poľutovanie nad tým, že sa hlavným aktérom procesu volebnej reformy nepodarilo dosiahnuť kompromis v otázke spôsobu voľby predsedu výkonnej rady po roku 2017. Keďže má Únia záujem na budúcnosti Hongkongu, v súlade so základným zákonom dúfa, že Hongkong bude môcť prostredníctvom konštruktívneho dialógu obnoviť reformu volebného systému a dosiahnuť dohodu o volebnom systéme, ktorý je demokratický, spravodlivý, otvorený a transparentný. Všeobecné volebné právo by vláde prinieslo väčšiu podporu verejnosti a legitimitu úsilia pri dosahovaní hospodárskych cieľov Hongkongu a riešení spoločenských problémov, ako sú sociálno-ekonomické a generačné rozdiely v hongkonskej spoločnosti. Politická klíma v Hongkongu sa aj naďalej vyznačuje vysokou polarizáciou medzi prorežimným a prodemokratickým táborom. V roku 2015 boli vzťahy medzi výkonnou a zákonodarnou zložkou naďalej vyhrotené a opoziční poslanci odmietali spolupracovať a rôznymi obštrukčnými taktikami zdržiavali vládne iniciatívy. Schvaľovanie vytvorenia nového úradu pre inovácie trvalo tri roky a prijatie návrhu novely zákona o ochrane autorských práv bolo odložené na rok 2016 a nakoniec neúspešné. Obštrukcie vážne narušili efektívnosť rozhodovania legislatívnej rady a správu Hongkongu všeobecne. Na riešenie tohto problému by bolo vhodné preskúmať rokovací poriadok legislatívnej rady. Novembrové voľby do okresnej rady nepriniesli výrazný posun v preferenciách voličov. Viedli však k vytvoreniu niekoľkých nových politických zoskupení a zdalo sa, že voliči pred dlhoročnými kandidátmi uprednostnili nových a mladých kandidátov. Jedna nová strana, Noví demokrati, získala 15 z celkového počtu 16 kresiel, o ktoré bojovala. Volebná účasť dosiahla rekordných 47 %. Priebeh volieb do okresnej rady bol profesionálny a spravodlivý. Obe strany predložili niekoľko obvinení z kupovania hlasov, ale volebná komisia rozhodla, že tieto tvrdenia sú nepodložené. Vzťahy medzi Hongkongom a pevninovou Čínou

V dôsledku akcií hnutia Occupy a neúspechu reformy volebného systému prechádzajú vzťahy medzi Hongkongom a pevninovou Čínou zložitou fázou. Značná časť hongkonskej spoločnosti má vážne obavy týkajúce sa postupného narušenia „vysokého stupňa samostatnosti“ Hongkongu v rámci Čínskej ľudovej republiky a menšieho rešpektovania hongkonských hodnôt a spôsobu života podľa zásady „jedna krajina, dva systémy“. Znepokojenie vyvolalo prijatie nového čínskeho zákona o národnej bezpečnosti 1. júla, pretože osobitne odkazuje na Hongkong, čo zvyšuje riziko, že by mohol byť použitý na stíhanie činov, ktorých sa obyvatelia Hongkongu dopustia na území Hongkongu, a to aj v prípade, keď tieto činy nie sú trestné podľa hongkonských právnych predpisov. Vážne pochybnosti o fungovaní zásady „jedna krajina, dva systémy“ vyvolalo koncom roka 2015 zmiznutie piatich osôb (z ktorých dve majú občianstvo EÚ) spojených s hongkonským vydavateľstvom a kníhkupectvom, ktoré predáva publikácie kritizujúce ústrednú vládu. Zatiaľčo štyri z týchto osôb boli naposledy videné na pevnine alebo v jednom prípade v Thajsku, piata osoba zmizla z územia Hongkongu a je pravdepodobné, že bola unesená. Všetci sa neskôr objavili na pevnine a vyhlásili, že dobrovoľne spolupracujú na oficiálnom vyšetrovaní. Napriek opakovaným žiadostiam o informácie a vysvetlenie zo strany vysoko postavených úradníkov OAO Hongkong, ako aj EÚ a iných členov medzinárodného spoločenstva neposkytli orgány ČĽR žiadne hodnoverné vysvetlenie. Prípad predstavuje závažné porušenie ľudských práv a základných slobôd a vzbudzuje vážne obavy v súvislosti s právnym štátom podľa zásady „jedna krajina, dva systémy“ a uplatňovaním právnych predpisov ČĽR orgánmi pevninovej Číny na konanie, ktorého sa obyvatelia Hongkongu dopustia na hongkonskom území. EÚ vyzýva ústrednú vládu, aby plne rešpektovala ústavné usporiadanie OAO Hongkong v rámci ČĽR a obnovila dôveru obyvateľov Hongkongu, ako aj medzinárodného spoločenstva, v základný zákon a zásadu „jedna krajina, dva systémy“. Napätie medzi Hongkongom a pevninovou Čínou sa prejavilo aj na spoločenskej úrovni. V severných častiach Hongkongu v blízkosti hraníc s pevninou, v ktorých paralelný obchod spôsobuje nedostatok základných potrieb a vyvíja tlak na verejnú infraštruktúru a dopravu, sa objavili protesty a prejavy násilia namierené proti paralelným obchodníkom a návštevníkom z pevniny. „Lokalistické“ skupiny požadovali politické a hospodárske rozhodnutia, ktoré sa viac zameriavajú na uspokojenie miestnych potrieb Hongkongu, a nie na obchodné záujmy. Právny štát a súdnictvo Bez ohľadu na znepokojenie v súvislosti s incidentom týkajúcim sa piatich zmiznutých vydavateľov boli v roku 2015 zásady právneho štátu dodržiavané a súdnictvo si zachovalo vysokú úroveň. Podľa indexu globálnej konkurencieschopnosti 2015 – 2016, ktorý vyhotovilo Svetové ekonomické fórum, sa nezávislosť súdnictva v Hongkongu umiestnila celkovo na 4. mieste a dosiahla 6,3 bodu zo 7. V rámci projektu Svetovej banky týkajúceho sa celosvetových ukazovateľov správy vecí verejných získal Hongkong v roku 2014 s ohľadom na „právny štát“ hodnotenie 93,8 %. Hongkong sa umiestňuje v prvých 10 % krajín od roku 2003. Malý počet demonštrantov, ktorí boli zadržaní v roku 2014 po kampani hnutia Occupy, bol súdený a odsúdený. Lídri kampane, ktorí boli takisto zadržaní, boli obvinení a prepustení na kauciu. Sedem príslušníkov polície bolo obvinených z týrania jedného demonštranta; súdne konanie stále prebieha. Samotný demonštrant, ktorý sa stal obeťou, bol obvinený z napadnutia príslušníka polície a z kladenia odporu, čo poukazuje na prokurátorovu prísnu nestrannosť. Predmetom kritiky z niektorých strán bola rýchlosť súdneho konania. Je preto veľmi dôležité, aby súdne konania týkajúce sa kampane Occupy pokračovali a aby boli plne dodržiavané zásady právneho štátu a riadny proces. Aby sa zaistilo efektívne fungovanie súdnictva, je potrebné riešiť problémy súvisiace s prijímaním sudcov, nedostatok podporného personálu na súdoch a nízke odmeňovanie právnikov v prípadoch, kde je poskytovaná právna pomoc, najmä v prípadoch trestných činov. Zachovanie nezávislosti súdov a úplné rešpektovanie právneho štátu sú kľúčovými faktormi preto, aby bol Hongkong i naďalej považovaný za krajinu vyznávajúcu demokratické zásady, aby si udržal postavenie medzinárodného obchodného centra a aby rástol jeho význam ako centra pre arbitráž a mediáciu. Boj proti korupcii Stav korupcie sa považuje pod kontrolou a systém boja proti korupcii ostal aj naďalej silný a odolný, a to aj napriek tomu, že počet sťažností na korupciu, ktoré boli predložené Nezávislej komisii proti korupcii (Independent Commission Against Corruption, ICAC), v roku 2015 vzrástol na rekordných 2 800, čo predstavuje nárast o 18 % oproti roku 2014. Z tohto nárastu je ťažké vyvodiť nejaký záver, pretože mohol byť zapríčinený nárastom činností v oblasti boja proti korupcii, ale aj väčšou informovanosťou verejnosti a ochotou podávať sťažnosti. Dňa 5. októbra bol bývalý predseda výkonnej rady Donald Tsang obvinený v dvoch bodoch obžaloby zo zneužitia právomoci verejného činiteľa a stal sa tak najvyššie postaveným úradníkom OAO, ktorý bol doteraz trestne stíhaný. Tento prípad predstavuje pre ICAC a justíciu skúšku toho, či dokážu aj verejne známe korupčné prípady vyšetrovať a súdiť nezávisle, nestranne a bez prihliadania na politické dôsledky. Predmetom vyšetrovania boli tvrdenia týkajúce sa údajného nepriznaného finančného záujmu súčasného predsedu výkonnej rady. Tieto tvrdenia primäli niektorých zákonodarcov predložiť návrh na zmenu protikorupčného zákona tak, aby sa vzťahoval na predsedu výkonnej rady počas výkonu funkcie. Legislatívna rada však tento návrh zamietla. Celkový záver je, že Hongkong má napriek tomu veľmi vysoké normy transparentnosti a protikorupčných opatrení. Orgány a poprední politickí predstavitelia aj podnikatelia uznávajú, že nižšia úroveň transparentnosti by negatívne ovplyvnila silné postavenie Hongkongu ako medzinárodného obchodného centra, vrátane podnikov v pevninovej Číne. Rovnosť príležitostí, práv a slobôd Médiá, vrátane digitálnych médií, sú do veľkej miery slobodné a poskytujú priestor na vyjadrovanie rôznych názorov. Napriek tomu sa zvyšuje dojem, zaznamenaný v ročnej správe Združenia novinárov Hongkongu, že tlačové a elektronické médiá vykonávajú autocenzúru, a to najmä v prípade informovania o záležitostiach pevninovej Číny. Združenie novinárov Hongkongu okrem toho poukázalo nato, že niektorým digitálnym médiám je neustále odmietaný prístup na vládne tlačové konferencie z dôvodu, že nemajú tlačené vydanie. Vláda má okrem toho rastúcu tendenciu nahrádzať tlačové konferencie jednostrannými komunikačnými formátmi. Podľa indexu slobody tlače organizácie Reportéri bez hraníc klesol na základe trendov v roku 2015 Hongkong o deväť miest na 70. miesto kvôli autocenzúre a rastúcemu vplyvu zo strany styčného úradu ústrednej vlády. Objavili sa správy, že podniky so silnými väzbami na pevninovú Čínu stiahli svoju reklamu z médií, ktoré kritizujú Peking. Po úniku zvukových záznamov z rokovaní za zavretými dverami, ktoré sa týkali kontroverzných otázok vymenovania (pozri nižšie), bol Hongkonskej univerzite vydaný súdny príkaz zakazujúci podrobné informovanie médií o dôverných rokovaniach jej správnej rady. Tento súdny príkaz vyvolal obavy týkajúce sa slobody tlače, keďže v reakcii naň médiá obmedzili svoje spravodajstvo. V decembri 2015 kúpila skupina Alibaba, čínsky gigant v oblasti elektronického obchodu, denník South China Morning Post (SCMP), ktorý sa už sto rokov vydáva v angličtine. Združenie novinárov vyjadrilo obavy týkajúce sa ohrozenia redakčnej nezávislosti denníka SCMP po tom, ako uvedená skupina vyhlásila, že sa bude snažiť poskytovať nezaujaté a „spravodlivé“ spravodajstvo o Číne. Zmiznutie piatich osôb spojených s hongkonským vydavateľstvom vydávajúcim materiály kritizujúce pevninové orgány za podozrivých okolností vyvolalo veľké znepokojenie nad obmedzením slobody prejavu. Niektoré kníhkupectvá následne oznámili, že kritické publikácie boli stiahnuté z pultov. Sloboda prejavu, sloboda médií a sloboda informácií tvoria základné hodnoty Hongkongu podľa zásady „jedna krajina, dva systémy“ a sú neoddeliteľnou súčasťou silného postavenia Hongkongu ako globálneho obchodného centra. EÚ vyzýva všetky zainteresované strany, aby tieto hodnoty zachovali.

Akademická sloboda a nezávislá správa inštitúcií vysokoškolského vzdelávania čelili v roku 2015 veľmi kontroverzným otázkam. Dôvodom bolo rozhodnutie správnej rady Hongkonskej univerzity zamietnuť kandidáta na miesto prorektora z dôvodu jeho prepojenia s opozičnými skupinami. Toto rozhodnutie sa považovalo za politický zásah na výslovný príkaz vlády OAO a vyvolalo protesty proti tendencii vlády menovať do univerzitných rád prorežimných kandidátov. Tento postup ohrozuje nezávislosť správy univerzít a v dlhodobom horizonte môže poškodiť akademickú slobodu v Hongkongu. Táto sporná záležitosť viedla k žiadostiam o odvolanie predsedu výkonnej rady ako rektora všetkých univerzít v Hongkongu z úradnej moci. Hongkong doteraz nemá komplexnú právnu úpravu v oblasti boja proti diskriminácii. V rámci verejnej konzultácie o tom, ako napraviť tento stav, ktorú začala Komisia pre rovnosť príležitostí, bolo podaných 100 000 príspevkov. Komisia vypracuje správu s odporúčaniami v oblasti podpory rovnakých príležitostí pre LGBTI (lesby, gejov, bisexuálne, transrodové a intersexuálne osoby) prostredníctvom právnych predpisov, ako aj praktických opatrení. Hongkonské právne predpisy týkajúce sa manželstiev osôb rovnakého pohlavia a manželstiev transrodových osôb sú predmetom preskúmania. Opakovane dochádza k diskriminácii na základe sexuálnej orientácie. Pracovníci v domácnosti pochádzajúci zo zahraničia, ktorých počet dosahuje približne 300 000 osôb, sú naďalej obeťami nedostatočnej ochrany, pokiaľ ide o pracovné a sociálne podmienky. Obavu vyvolávajú najmä dva existujúce právne predpisy týkajúce sa pracovníkov v domácnosti pochádzajúcich zo zahraničia, konkrétne požiadavka, aby bývali v dome zamestnávateľa a pravidlo „dvoch týždňov“, podľa ktorého si musia takíto pracovníci nájsť prácu do dvoch týždňov od ukončenia platnosti zmluvy, v opačnom prípade čelia vyhosteniu. V decembri 2015 Výbor OSN proti mučeniu vyzval vládu, aby zrušila pravidlo „dvoch týždňov“ a pracovníkom v domácnosti pochádzajúcim zo zahraničia umožnila žiť mimo domu zamestnávateľa. Organizácie občianskej spoločnosti požadujú komplexnejšiu dohodu, ktorá by zahŕňala aj zákonné ustanovenia o dennej pracovnej dobe a/alebo nadčasoch. Hongkonská vláda zaviedla určité predpisy vrátane minimálnej prípustnej mzdy (ktorá sa v roku 2015 zvýšila), jedného voľného dňa v týždni a obmedzenia provízie za sprostredkovanie; presadzovanie týchto predpisov je však stále otázne. Problémom je aj obchodovanie s ľuďmi, najmä vzhľadom na neexistenciu jednotného legislatívneho a politického rámca. Vláda OAO zriadila pracovnú skupinu na riešenie tejto záležitosti a spolupracuje s EÚ a ďalšími členmi medzinárodného spoločenstva. Hospodársky vývoj V roku 2015 si Hongkong udržal vysoké hodnotenie v mnohých globálnych hospodárskych prieskumoch. Podľa Konferencie Organizácie Spojených národov pre obchod a rozvoj (UNCTAD) sa Hongkong umiestnil na druhom mieste, pokiaľ ide o globálne toky priamych zahraničných investícií (PZI), a v roku 2014 zaznamenal prílev PZI vo výške 103 miliárd USD, čo predstavuje medziročný nárast o 39 %. Hongkong je na druhom mieste za pevninovou Čínou a pred USA, Spojeným kráľovstvom a Singapurom. Hongkong sa umiestnil na druhom mieste aj pokiaľ ide o odlev PZI (143 mld. USD), a to za USA a pred pevninovou Čínou, Japonskom a Nemeckom. Hongkong si udržal aj piate miesto v správe Svetovej banky s názvom Doing Business 2016, rovnako ako v roku 2015. Hongkonské hospodárstvo v roku 2015 mierne vzrástlo o 2,4 % v reálnom vyjadrení. Rast je možné pripísať hlavne odolnému domácemu dopytu podporenému plnou zamestnanosťou a rastom príjmov. Miera nezamestnanosti zostala počas celého roka na úrovni 3,3 % alebo menej. Inflácia spotrebiteľských cien bola v roku 2015 obmedzená na 3 %. Celkový vývoz tovaru a služieb dosahoval horšie výsledky v dôsledku spomalenia čínskej ekonomiky a pomalého rastu na niektorých hlavných vývozných trhoch vrátane EÚ. Odvetvie cestovného ruchu bolo nevýrazné. V druhej polovici roku došlo k zvráteniu trendu zvyšovania návštevnosti, keďže počet prichádzajúcich čínskych návštevníkov (ktorí predstavujú viac ako tri štvrtiny celkovej návštevnosti) klesol v roku 2015 o 3 %. Išlo o prvý pokles od uvoľnenia vízového režimu pre návštevníkov z pevniny v roku 2003, ktorý mal negatívny vplyv na maloobchodný sektor. Maloobchodný predaj drahého tovaru, ako napr. šperkov, hodiniek a hodnotných darov, v roku 2015 výrazne klesol. Slabší výkon odvetvia cestovného ruchu a maloobchodu bol spôsobený aj silným hongkonským dolárom a ťažením Pekingu proti korupcii. V apríli schválila čínska Štátna rada rozhodnutie obmedzujúce cesty obyvateľov Šen-čenu do Hongkongu na jednu týždenne v snahe zmierniť rastúcu nespokojnosť v Hongkongu, ktorá vyplývala z častých ciest obyvateľov pevninovej Číny za nákupmi, a vytvoriť prekážky pre paralelných obchodníkov, ktorí sa snažia prekročiť hranicu. Finančný sektor naďalej prekvital ako jeden z najdôležitejších pilierov hongkonského hospodárstva. V roku 2015 získal Hongkong späť svoje postavenie popredného svetového trhu pre prvé verejné ponuky akcií s celkovou sumou 260 mld. HKD; viac ako 90 % všetkých finančných prostriedkov získaných v rámci prvých verejných ponúk akcií pripadalo na spoločnosti z pevninovej Číny a zvyšok na podniky so sídlom v Hongkongu. Zatiaľ čo ústredná vláda zaviedla niekoľko kontroverzných opatrení s cieľom získať kontrolu nad volatilitou akciových trhov v mesiacoch nasledujúcich po júni 2015, Hongkong ukázal, že jeho burza je najbezpečnejším a najefektívnejším trhom na obchodovanie s čínskymi akciami. Hongkong sa okrem toho v roku 2015 stal najväčším daňovým rajom obchodovania v RMB, pokiaľ ide o vklady v RMB a zúčtovanie v RMB. Hongkonské regulačné orgány a jeho finančný sektor naďalej veria, že si mesto zachová svoje popredné postavenie, pokiaľ ide o obchodovanie v RMB, a bude schopné čeliť rastúcej konkurencii zo strany iných medzinárodných finančných centier. Pokiaľ ide o riadenie, Bazilejský výbor pre bankový dohľad vo svojom prvom posúdení Hongkongu uviedol, že jeho rámec pre rizikový kapitál a krytie likvidity bol v súlade s rámcom Bazilej III a že Hongkong spĺňa dvanásť z trinástich hodnotených prvkov. S ohľadom na jeden prvok, ktorý sa týka štvrťročného zverejňovania údajov týkajúcich sa kapitálu a likvidity bánk, výbor uviedol, že Menový úrad Hongkongu ho „do veľkej miery dodržiava“. S cieľom znížiť riziká pre bankový sektor zaviedol Menový úrad Hongkongu 27. februára nový súbor opatrení dohľadu nad hypotékami na nehnuteľnosti. Napriek miernym reakciám trhu, a to najmä koncom roka 2015, predseda výkonnej rady uviedol, že vláda zmierňujúce opatrenia zavedené v roku 2012 zachová a bude aj naďalej zvyšovať ponuku pozemkov, aby sa znížil nedostatok bytov. Vzhľadom na očakávané zvýšenie úrokovej sadzby zo strany americkej centrálnej banky sa v treťom štvrťroku celkový rast cien obytných nehnuteľností spomalil a v poslednom štvrťroku 2015 došlo k ich poklesu. Hongkong je aj naďalej miestom, kde sa testuje reforma čínskeho kapitálového trhu a zavádzajú nové politické iniciatívy. Míľnikom bolo vzájomné uznávanie systémov fondov medzi Hongkongom a Čínou. Hongkonská komisia pre cenné papiere a futurity a Čínska regulačná komisia pre cenné papiere podpísali 22. mája memorandum o spolupráci v oblasti regulácie, ktoré sa týka vzájomného uznávania fondov medzi pevninou a Hongkongom. Toto memorandum umožňuje distribúciu oprávnených čínskych a hongkonských fondov na trhoch druhej strany, a to na základe zefektívneného procesu preverovania. Systémom by sa na hongkonský trh mohlo zaviesť približne 850 čínskych fondov a na čínske trhy približne 100 hongkonských fondov, ktoré by predávali produkty v hodnote až 300 mld. RMB na druhej strane. Tento historický medzník ešte viac otvoril čínske kapitálové trhy a posilnil postavenie Hongkongu ako centra pre správu aktív v Ázii. Prvé dve skupiny trinástich čínskych fondov a troch hongkonských fondov boli schválené na účely verejnej ponuky s malým oneskorením v decembri, t. j. päť mesiacov po oficiálnom spustení programu. Systém prepájajúci akciové trhy Šanghaja a Hongkongu (Stock Connect), ktorý bol zriadený v novembri 2014, prešiel v prvom roku fungovania obdobím mimoriadnej volatility trhov. Tento pilotný projekt predstavoval zásadný prelom pri otváraní čínskych kapitálových trhov a slúžil ako vzor prepojenia akciových trhov medzi Čínou a inými medzinárodnými finančnými centrami. Systém poskytuje investorom z pevninovej Číny lepší prístup na medzinárodné trhy a medzinárodným investorom umožňuje nakupovať prostredníctvom Hongkongu kmeňové akcie čínskych spoločností. Objem obchodu v rámci systému prepájajúceho akciové trhy bol v prvom roku fungovania nižší, než sa očakávalo, čo bolo sčasti spôsobené volatilitou čínskeho akciového trhu v lete 2015. Spustenie podobného systému prepájajúceho burzy Šen-čenu a Hongkongu, ktoré bolo naplánované na rok 2015, bolo odložené. Hoci Hongkong využíva výhodu prvenstva, zároveň je vystavený inherentným rizikám čínskych kapitálových trhov, pokiaľ ide o volatilitu a štátny dohľad. Zvládnutie týchto rizík pri súčasnom využití výsadného postavenia Hongkongu predstavuje pre hongkonské orgány výzvu. Keďže Čína postupne liberalizuje svoje kapitálové trhy a modernizuje regulačný rámec, Hongkong bude navyše čeliť rastúcej konkurencii zo strany trhov Šanghaja a Šen-čenu. V roku 2015 bol čoraz viac zrejmý strategický význam hospodárskej integrácie s Čínou. Hongkong sa stavia do pozície platformy, pomocou ktorej môže Čína implementovať svoju stratégiu „Go Global“. Zároveň aktívne skúma svoju prípadnú úlohu v čínskej stratégii „Jedno pásmo, jedna cesta“, ktorú čínsky prezident Si Ťin-pching predstavil v roku 2013. Hongkonská vláda má predstavu, že sa OAO stane finančným centrom a centrom pre správu aktív a že pre Ázijskú banku pre investície do infraštruktúry (AIIB) sa mesto stane centrom pre riešenie sporov a rozhodcovské konanie. Hongkonské podniky boli vyzvané, aby využili príležitosť iniciatívy „Jedno pásmo, jedna cesta“, ktorá sa má stať hlavným motorom rastu v dlhodobom horizonte. Hongkong oznámil svoj zámer, že sa časom chystá pripojiť k AIIB ako nezvrchovaný člen. Hongkonská vláda a čínske ministerstvo obchodu podpísali v rámci dohody o užšom hospodárskom partnerstve (CEPA) 27. novembra 2015 novú dohodu o obchode so službami. Po vstupe dohody do platnosti 1. júna 2016 Čína úplne alebo čiastočne otvorí svoje trhy hongkonskému sektoru služieb v 153 z celkovo 160 sektorov služieb podľa WTO. Touto dohodou sa dosiahne základná liberalizácia obchodu so službami do konca 12. päťročného plánu, k čomu sa Čína zaviazala v roku 2011. Hongkong má takisto vhodné predpoklady nato, aby využil väčšinu čínskych preferenčných opatrení v oblasti liberalizácie prostredníctvom ustanovenia dohody, ktoré sa týka „najpriaznivejšieho zaobchádzania“. Rámcová dohoda CEPA bola podpísaná v roku 2003 a v období rokov 2004 až 2013 bolo následne podpísaných 10 dodatkov. V decembri 2014 bola v rámci dohody CEPA podpísaná dohoda s provinciou Guangdong, ktorou sa liberalizuje obchod so službami medzi uvedenou provinciou a Hongkongom. Pokiaľ ide o vonkajšie vzťahy, v roku 2015 pokračovali piatym kolom rokovania o dohode o voľnom obchode medzi Hongkongom a združením ASEAN, ktoré sa začali v júli 2014. Okrem dohody CEPA s Čínou podpísal Hongkong ďalšie tri dohody o voľnom obchode so svojimi obchodnými partnermi, konkrétne s Novým Zélandom, Európskym združením voľného obchodu a Čile. V roku 2015 začala hongkonská vláda konzultácie týkajúce sa dohody o voľnom obchode s Macaom.

Pre verejný aj súkromný sektor je naďalej dôležitou témou konkurencieschopnosť. Vlády a podnikatelia rokovali o možnosti posilnenia konkurencieschopnosti Hongkongu a jednou z hlavných opakujúcich sa tém boli inovácie. Oblasť inovácií by mal riadiť Úrad pre inovácie a technológie, ktorý bol zriadený v novembri 2015. V roku 2015 boli prijaté viaceré regulačné opatrenia s cieľom zabezpečiť konkurencieschopné podnikateľské prostredie a prispôsobiť hongkonské regulačné normy medzinárodným postupom. Legislatívna rada prijala 10. júla 2015 zákon o zriadení nezávislého orgánu pre poisťovníctvo, nezávislého regulačného orgánu pre sektor poisťovníctva, ktorý nahradí Úrad komisára pre poistenie. Tento nový orgán má rozšírené právomoci v oblasti ochrany spotrebiteľa a priameho dohľadu nad sprostredkovateľmi poistenia. To je v súlade s medzinárodnými postupmi, podľa ktorých by mali byť finanční regulátori finančne a prevádzkovo nezávislí od vlády, a predstavuje to významný krok vpred. Na základe štandardu OECD, ktorý bol uverejnený v júli 2014, hongkonská vláda vypracovala návrhy na uplatňovanie požiadaviek týkajúcich sa automatickej výmeny informácií o finančných účtoch na Hongkong prostredníctvom právnych predpisov. Hongkong chce predložiť legislatívnej rade novelu zákona začiatkom roka 2016, aby sa výmena informácií mohla začať do konca roku 2018. Hongkong však ešte nepotvrdil, že je pripravený zaviazať sa ku komplexnému viacstrannému Dohovoru OECD a Rady Európy o vzájomnej administratívnej pomoci v daňových záležitostiach, a z tohto dôvodu sa neriadi súvisiacou viacstrannou dohodou medzi príslušnými orgánmi o spoločnom štandarde oznamovania, ktorej zmluvnými stranami sú všetky členské štáty EÚ. V tejto dohode o spoločnom štandarde oznamovania, ktorá predpokladá pomerne jednoduchý postup bilaterálnej aktivácie, sa poskytuje vhodný právny základ pre skutočné a účinné vykonávanie spolupráce medzi všetkými partnermi na základe štandardu OECD pre automatickú výmenu informácií o finančných účtoch bez potreby zdĺhavých dvojstranných rokovaní. Vláda dokončila všetky vykonávacie právne predpisy k hongkonskému nariadeniu o hospodárskej súťaži, ktoré bolo prijaté v roku 2012; nariadenie tak nadobudlo plnú účinnosť 14. decembra 2015. K predchádzajúcim krokom patrilo vytvorenie komisie pre hospodársku súťaž a súdu pre hospodársku súťaž v roku 2013. Hongkonské nariadenie o hospodárskej súťaži vychádza z práva EÚ v oblasti hospodárskej súťaže. Súčasťou existujúceho právneho rámca však nie je kontrola fúzií a akvizícií. Hongkong sa snaží modernizovať svoj zákon o ochrane autorských práv, ktorý zaostáva za medzinárodnými normami a obsahuje medzery, ktoré bránia boju proti internetovému pirátstvu. Aktualizácia súčasných právnych predpisov je o to dôležitejšia, ak sa chce Hongkong stať centrom v oblasti duševného vlastníctva. Zákon o ochrane autorských práv (novela) bol legislatívnej rade predložený v júni 2014 s cieľom dokončiť legislatívny proces do konca roka 2015. Avšak verejné protesty proti údajnému vplyvu na slobodu prejavu a slobodu prístupu k informáciám v spojení s obštrukciami v legislatívnej rade prijatiu zákona zabránili. Hongkong realizuje obrovské projekty v oblasti infraštruktúry s cieľom uspokojiť budúci dopyt. Dokončenie niekoľkých z nich, vrátane vysokorýchlostného železničného spojenia medzi Hongkongom a Guangzhou a mosta medzi Hongkongom, Ču-chaj a Macaom, sa však oneskorí a prekročí rozpočet, čo v legislatívnej rade vyvolalo ostré politické diskusie. Obavy verejnosti vyvolala aj výstavba tretej dráhy na hongkonskom medzinárodnom letisku, a to v súvislosti s riadením vzdušného priestoru a vplyvu na životné prostredie. Tretiu dráhu bude financovať letiskový orgán a pre cestujúcich bude znamenať zavedenie odletového poplatku. Hongkonská vláda aktualizovala informácie o hranici chudoby. Počet chudobných osôb dosiahol 1 324 800 a miera chudoby bola na úrovni 19,6 %. Zmiernenie chudoby bude vzhľadom na rýchlo starnúce obyvateľstvo stále väčším problémom. Tajomník pre finančné záležitosti na konci roka oznámil, že 1. januára 2016 bude zriadený tzv. Future Fund (fond do budúcnosti) (s počiatočnými finančnými prostriedkami vo výške 219,7 mld. HKD) s cieľom podporiť vyššie potreby v oblasti výdavkov v budúcnosti. Pôjde o dlhodobý program úspor a s výnimkou mimoriadnych udalostí nebude čerpanie povolené skôr ako v roku 2025. V oblasti životného prostredia bol v roku 2015 uverejnený plán úspory energie. Stanovuje cieľ zníženia energetickej náročnosti o 40 % do roku 2025, pričom sa sústredí najmä na odvetvie stavebníctva. Ambicióznejšie ciele zníženia emisií v sektore energetiky sú tiež obsiahnuté v piatom technickom memorande o prideľovaní emisných kvót. Ďalším pozitívnym vývojom v oblasti životného prostredia je nariadenie o kontrole znečistenia ovzdušia (námorné plavidlá) (používanie paliva počas kotvenia), ktoré vyžaduje, aby námorné plavidlá používali ekologickejšie lodné palivá. Začalo sa podávanie žiadostí recyklačnému fondu hongkonskej vlády s rozpočtom vo výške 1 miliardy HKD a prvé granty majú byť žiadateľom vyplatené v marci 2016. Zriadenie fondu bolo oznámené v roku 2014 a schválené legislatívnou radou v júli 2015. Jeho cieľom je zvýšiť kvantitu a kvalitu recyklovateľných odpadov a znížiť tlak na hongkonské skládky. Pokiaľ ide o zmenu klímy, v rámci prípravy na kľúčové rokovania v Paríži (COP21) bola v novembri vydaná hongkonská správa o zmene klímy za rok 2015, v ktorej sa zdôraznilo, že zmena klímy je veľkou výzvou, zároveň však ponúka príležitosť na zlepšenie podmienok bývania v Hongkongu. Bilaterálne vzťahy a spolupráca medzi EÚ a Hongkongom v roku 2015 Bilaterálne vzťahy medzi EÚ a Hongkongom sa v roku 2015 naďalej rozvíjali. Podobne ako v predchádzajúcich rokoch bola EÚ druhým najväčším obchodným partnerom Hongkongu po pevninovej Číne, zatiaľ čo Hongkong bol 15. najväčším obchodným partnerom EÚ pre obchod s tovarom (pred oveľa väčšími tretími partnermi, ako je napríklad Indonézia, Malajzia, Južná Afrika, Thajsko a Vietnam) a patril medzi dvadsať najväčších obchodných partnerov, pokiaľ ide o oblasť služieb. Bilaterálny obchod s tovarmi medzi EÚ a Hongkongom sa v roku 2015 zvýšil a dosiahol hodnotu 50 miliárd EUR, pričom EÚ vykázala obchodný prebytok v objeme 21 miliárd EUR . Bilaterálny obchod so službami v roku 2014 (posledné dostupné údaje) dosiahol hodnotu 21,5 miliardy EUR, pričom EÚ vykázala deficit vo výške 0,1 miliardy EUR. Z EÚ pochádza najviac zahraničných spoločností usadených v Hongkongu s celkovým počtom 2 029 podnikov. Podniky z EÚ sú kľúčovými aktérmi v sektore finančných a obchodných služieb a pôsobia v rôznych odvetviach vrátane obchodu, logistiky, stavebníctva a maloobchodu. Veľmi pozitívne sú aj investičné toky medzi EÚ a Hongkongom. EÚ je tretím najväčším zdrojom priamych zahraničných investícií v Hongkongu po Britských Panenských ostrovoch a pevninovej Číne. Hongkong patrí medzi dvadsať najväčších investorov v EÚ. V roku 2014 (posledné dostupné údaje) dosiahol odlev priamych zahraničných investícií z EÚ do Hongkongu výšku 5,8 miliardy EUR; prílev priamych zahraničných investícií z Hongkongu do EÚ dosiahol 2,1 miliardy EUR. V roku 2014 bol Hongkong na 13. mieste, pokiaľ ide o čistý prílev PZI, a na 12. mieste s ohľadom na stav priamych zahraničných investícií v EÚ-28. V roku 2014 sa odlev aj prílev PZI v porovnaní s rokom 2013 významne znížil. Celkový stav priamych zahraničných investícií EÚ v Hongkongu mal koncom roka 2014 objem 106 miliárd EUR a celkový stav PZI Hongkongu v EÚ bol v tom istom období 71 miliárd EUR. Ako platforma pre pevninovú Čínu poskytuje Hongkong hospodárskym subjektom EÚ cenné príležitosti. Tým, že spoločností EÚ zaregistrovaných v rámci dohody o užšej hospodárskej spolupráci (CEPA) medzi Hongkongom a pevninovou Čínou ako poskytovatelia služieb v Hongkongu je pomerne veľa, EÚ je najvýznamnejším zdrojom zahraničných spoločností využívajúcich dohodu CEPA. Vzhľadom na potenciál, ktorým dohoda CEPA disponuje, sa Hongkong a EÚ dohodli na preskúmaní spôsobov, ako maximalizovať príležitosti pre spoločnosti a investorov z EÚ. Dňa 26. novembra 2015 sa uskutočnil deviaty štruktúrovaný dialóg medzi EÚ a Hongkongom. Obe strany rokovali o širokej škále tém a pomenovali oblasti ďalšej spolupráce, ako sú najmä obchod s duševným vlastníctvom a ochrana duševného vlastníctva, finančné služby, ochrana životného prostredia a opatrenia v oblasti klímy, mládežnícka výmena a výskum a inovácie. Obe strany sa dohodli na posilnení investícií a obchodných vzťahov a na preskúmaní možnosti na začatie rokovania o investíciách. Vymenili si názory na otázky regulácie, vrátane bezpečnosti potravín a verejného obstarávania, a dohodli sa na ďalšej spolupráci v záujme lepšieho pochopenia vzájomných priorít a lepšieho prístupu na trh. V roku 2015 sa uskutočnilo mnoho návštev na vysokej úrovni z radov inštitúcií EÚ do Hongkongu. Európsky komisár Jonathan Hill (finančná stabilita, finančné služby a únia kapitálových trhov) navštívil Hongkong v novembri. Stretol sa s tajomníkom pre finančné záležitosti Johnom Tsangom, mnohými ďalšími hongkonskými úradníkmi a zástupcami európskych podnikov. V roku 2015 navštívili Hongkong predsedovia všetkých troch orgánov, ktoré tvoria európsky systém finančného dohľadu (Európsky orgán pre bankovníctvo, Európsky orgán pre cenné papiere a trhy a Európsky orgán pre poisťovníctvo a dôchodkové poistenie zamestnancov). V novembri navštívil Hongkong aj osobitný zástupca EÚ pre ľudské práva Stavros Lambrinidis a výkonný riaditeľ Európskeho mechanizmu pre stabilitu Klaus Regling. Predseda Európskej rady pre výskum Jean-Pierre Bourguingon bol v Hongkongu v decembri. V priebehu roka do Hongkongu zavítali viacerí generálni riaditelia Európskej komisie a iní vysoko postavení úradníci. Hlavná tajomníčka vlády OAO Hongkong Carrie Lam v máji navštívila Brusel, kde sa stretla s dvomi európskymi komisármi. Tajomník pre finančné záležitosti John Tsang navštívil v novembri niekoľko krajín EÚ. V roku 2015 navštívili Brusel aj štátny tajomník pre vzdelávanie Eddie Ng Hak-kim, tajomník pre finančné služby a štátnu pokladnicu profesor KC Čchan a tajomník pre obchod a hospodársky rozvoj Gregory So, ktorí sa stretli so svojimi partnermi v EÚ. V colnej oblasti posunuli EÚ a Hongkong v roku 2015 svoju dobrú spoluprácu na novú úroveň. V apríli podpísali akčný plán zameraný na ďalší rozvoj colnej spolupráce v boji proti medzinárodnému obchodu s tovarom porušujúcim práva duševného vlastníctva v rámci celého dodávateľského reťazca, okrem iného prostredníctvom výmeny štatistických údajov a údajov o zaistení. V októbri sa v rámci akčného plánu začal šesťmesačný pilotný projekt, ktorý má otestovať výmenu a analýzu spomenutých údajov, ako aj existujúce pracovné mechanizmy. Pilotný projekt sa zameriava na leteckú dopravu a zúčastní sa ho päť letísk v EÚ (Londýn Heathrow, Paríž Roissy CDG, Miláno Malpensa, Amsterdam Schiphol a Liège Bierset). V apríli sa strany takisto dohodli na ďalšej spolupráci na zavedení vzájomného uznávania schválených hospodárskych subjektov medzi EÚ a Hongkongom. EÚ a Hongkong tiež pokračovali v spolupráci v rámci pilotného projektu v oblasti inteligentných a bezpečných obchodných trás, ku ktorému sa Hongkong pripojil v roku 2013 a ktorého cieľom je zjednodušiť a zabezpečiť obchodné trasy medzi Európou a Áziou. V oblasti výskumu a inovácií bol rok 2015 pre vzťahy medzi EÚ a Hongkongom veľmi významný. V novembri dosiahli Hongkonská rada pre výskumné granty a Európska komisia prelomovú dohodu o zriadení mechanizmu spolupráce v oblasti výskumu a inovácií, ktorý umožní spolufinancovať hongkonských výskumných pracovníkov, ktorí sa zúčastňujú na rámcovom programe EÚ Horizont 2020. Mechanizmus spolupráce s počiatočným rozpočtom vo výške 9 miliónov HKD určeným pre hongkonských výskumných pracovníkov posilní vzťahy medzi výskumnými komunitami v EÚ a Hongkongu v oblastiach spoločného záujmu s cieľom dosiahnuť špičkové vedecké a technické výsledky, ktoré povedú k novým a inovačným technológiám.